De har fået skyld for at tage drømmestudiepladserne fra danske unge.

På nogle studier har de nærmest været i overtal.

De svenske og norske studerende, som de seneste år er strømmet til Danmark for at tage deres uddannelse.

Men nu ser kurven ud til at være knækket. Eksempelvis på medicinstudiet har kun syv procent af de, der er tilbudt optag, et andet nordisk statsborgerskab end dansk. Det er den laveste andel siden 2004.

- Vi har været i en situation, hvor andre nordiske unge blev favoriseret i bunken af ansøgere, og det har vi nu ryddet op i. Derfor er der fundet et naturligt leje, siger uddannelsesminister Morten Østergaard (R).

Han understreger, at det er vigtigt, at Danmark tager imod internationale studerende, men at Danmark ikke skal stå for lægeuddannelsen af både danske, norske og svenske unge.

Danskere skal også afsted

Det er blandt andet nye procedurer, når ansøgningerne skal behandles, der har betydet færre svenskere og norske studerende.

For ifølge Morten Østergaard har man ændret i måden omregne karaktererne, så de andre nordiske studerende ikke kommer foran i køen. Og det glæder uddannelsesministeren, at der er blevet mere plads til de danske studerende.

- Vi står godt i det nordiske samarbejde. Der er markant flere nordiske studerende, der kommer herned end den anden vej rundt. Så hvis vi har en udfordring, så er det at få åbnet øjnene for de danske studerende og de muligheder, de har, siger Morten Østergaard.

5569 fra Norden til Danmark

I studieåret 2010/2011 læste 5.569 nordiske studerende på en hel videregående uddannelse i Danmark, og det er 2.195 flere end i studieåret 2001/2002.

Netop derfor er uddannelsesminister Morten Østergaard glad for, at den tendens ser ud til at være bremset.